In nomine sancte et individue Trinitatis. Ego Robertus Dei gratia Lingonensis Episcopus, notum facio omnibus tam futuris quam presentibus, quod dominus Henricus de Firmitate et uxor ejus Ligardis, laudantibus filiis suis: Pontione, Awino, Rainardo, concessu domni Guidonis de Wangionis Rivo, Deo et beate Marie de Molismo et sancto Jengulfo de Warennis et fratribus inibi servientibus Deo, pro remedio animarum suarum, Campegniacum liberaliter dederunt, et quicquid in ea habebant, nulla retentione retenta. Sed si quis de supradicta villa de Campegniaco contra monachos de Warennis rebellis existerit et per se monachi justiciam de illo habere nequierint, domino de le Ferté proclamationem facient, et ipse dominus rebellem illum ad justiciam monachorum tantum pro Deo adducet. Et sic tam dictus dominus de le Ferté, Campegniacum et quicquid ad eam pertinet dedit, et in manu nostra pro elemosina posuit, et nos de ea monachos Molismenses investivimus. Et ut notum et inconcussum permaneat, sigilli nostri auctoritate confirmavimus. Quicumque huic testamento contradicere voluerit anathema fiat, donec corrigatur. Signum Almarrici decani. S. Lamberti. S. Jocelini, Gerardi, Hugonis, Warnerii, archidiaconorum. Actum est hoc anno incarnati verbi M°C°I°.